
ชุดความรู้และเทคโนโลยี สถาบันการจัดการเทคโนโลยีและนวัตกรรมเกษตร (สท.)

พันธุ์ข้าวเหนียว กข6 ต้นเตี้ย ต้านทานโรคไหม้ และโรคขอบใบแห้ง






	ต้านทานโรคไหม้และโรคขอบใบแห้ง


	ไวต่อช่วงแสง ปลูกได้เฉพาะนาปี


	ปรับตัวได้ดีในพื้นที่นาน้ำฝนภาคเหนือและภาคตะวันออกเฉียงเหนือที่เสี่ยงต่อการระบาดของโรคไหม้และโรคขอบใบแห้ง

	ออกดอกช่วงวันที่ 17-25 ตุลาคม ของทุกปี


	ความสูงประมาณ 130 เซนติเมตร เก็บเกี่ยวได้ง่ายด้วยเครื่องจักร


	จำนวนรวงต่อกอประมาณ 13 รวง (นาดำ)


	แตกกอได้ดี ลำต้นแข็ง ไม่หักล้ม ใบยาวสีเขียวเข้ม ใบธงตั้ง


	ข้าวเปลือกสีน้ำตาลคล้ายพันธุ์ กข6


	อายุการเก็บเกี่ยว 110 – 120 วัน


	ช่วงปลูกที่เหมาะสม : กรกฎาคม - สิงหาคม


	ผลผลิตเฉลี่ยประมาณ 700-750 กิโลกรัมต่อไร่

พันธุ์ กข6 เป็นพันธุ์ข้าวเหนียวที่เกษตรกรภาคตะวันออก เฉียงเหนือนิยมปลูกและบริโภค แต่ต้นข้าวสูง หักล้มง่าย อ่อนแอต่อโรคไหม้และโรคขอบใบแห้ง ดร.ธีรยุทธ ตู้จินดา และคณะ หน่วยปฏิบัติการค้นหา และใช้ประโยชน์ยีนข้าว (หน่วยปฏิบัติการวิจัยร่วมระหว่างมหาวิทยาลัยเกษตรศาสตร์และศูนย์พันธุวิศวกรรมและเทคโนโลยีชีวภาพแห่งชาติ หรือ ไบโอเทค สวทช.) ร่วมกับกรมการข้าว และมหาวิทยาลัยเทคโนโลยีราชมงคลล้านนา ลำปาง พัฒนาสายพันธุ์ข้าวเหนียว กข6 ต้นเตี้ย ต้านทานโรคไหม้และโรคขอบใบแห้ง โดยใช้เครื่องหมายโมเลกุลที่เกี่ยวข้องกับยีนต้านทานโรคไหม้ โรคขอบใบแห้งและคุณภาพหุงต้มในการคัดเลือกร่วมกับการปรับปรุงพันธุ์แบบวิธีมาตรฐาน จนได้พันธุ์ข้าวที่ให้ผลผลิตสูง ต้านทานต่อโรคไหม้และ โรคขอบใบแห้ง ต้นเตี้ย ไม่หักล้มง่าย และมีคุณภาพหุงต้มใกล้เคียงกับพันธุ์ข้าวเหนียว กข6 เดิม

ปี 2556 เริ่มปลูกทดสอบข้าวเหนียว กข6 ต้นเตี้ย ต้านทานโรคไหม้และโรคขอบใบแห้งในแปลงเกษตรกรภาคเหนือ เช่น อำเภอแม่แตง อำเภอดอยสะเก็ด จังหวัดเชียงใหม่ อำเภอเกาะคา อำเภอแม่ทะ จังหวัดลำปาง อำเภอแม่สาย จังหวัดเชียงราย และภาคตะวันออก เฉียงเหนือ เช่น อำเภอเต่างอย อำเภอเจริญศิลป์

อำเภอคำตากล้า จังหวัดสกลนคร และ อำเภอรัตนวาปี อำเภอสระใคร อำเภอท่าบ่อ จังหวัดหนองคาย และ อำเภอเมือง จังหวัดบึงกาฬ โดย ดร.กัญญณัช (ปัทมา) ศิริธัญญา มหาวิทยาลัยราชมงคลล้านนา ลำปาง คุณชนากานต์ วงษาพรหม และคุณสมศักดิ์ พลอยพานิชเจริญ ร่วมกับหน่วยงานในพื้นที่ เช่น องค์การบริหารส่วนจังหวัด สำนักงานเกษตรจังหวัด สำนักงานเกษตรอำเภอ สำนักงานสภาเกษตรกร จังหวัด ในการประสานเครือข่ายเกษตรกรและติดตามการปลูกทดสอบพันธุ์ข้าวในพื้นที่

ปลูกทดสอบพันธุ์ข้าวเหนียว กข6 ต้นเตี้ย ต้านทานโรคไหม้และขอบใบแห้ง ในภาคเหนือและภาคะวันออกเฉียงเหนือ โดยเกษตรกรมีส่วนร่วมในการคัดเลือกพันธุ์ที่เหมาะสมกับพื้นที่ทำให้เกษตรกรยอมรับพันธุ์ เนื่องจากมีความต้านทานโรคไหม้และโรคขอบใบแห้ง ทำให้ลดการใช้สารเคมีในการป้องกันและกำจัดโรค ช่วยลดต้นทุนการผลิต ลำต้นแข็งแรง ไม่หักล้มง่าย ได้ผลผลิตสูง เหมาะสำหรับพื้นที่การปลูกข้าวที่ใช้เครื่องจักรในการเก็บเกี่ยว




สถาบันการจัดการเทคโนโลยีและนวัตกรรมเกษตร (สท.)
Agricultural Technology and Innovation Management Institute (AGRITEC)

สำนักงานพัฒนาวิทยาศาสตร์และเทคโนโลยีแห่งชาติ
111 อุทยานวิทยาศาสตร์ประเทศไทย ถนนพหลโยธิน
ตำบลคลองหนึ่ง อำเภอคลองหลวง จังหวัดปทุมธานี 12120
โทรศัพท์ 0-2564-7000 
e-mail: agritec@nstda.or.th
Call center 096 996 4100 
Facebook/nstdaagritec

